হাসিনা এবং তাঁর কন্যার বিরুদ্ধে জারি গ্রেফতারি পরোয়ানা, কিন্তু কেন?

ওয়েব ডেস্ক: প্রাক্তন প্রধানমন্ত্রী শেখ হাসিনার (Sheikh Hasina) বিরুদ্ধে বাংলাদেশে (Bangladesh) জারি হল গ্রেফতারি পরোয়ানা (Arrest Warrant)। তবে শুধু হাসিনা নয়, তাঁর কন্যা সাইমা ওয়াজেদ পুতুল (Saima Wajed Putul) সহ মোট ১৯ জনের বিরুদ্ধে গ্রেফতারির নির্দেশ দেওয়া হয়েছে বলে খবর। জানা গিয়েছে, জমি আত্মসাতের অভিযোগে তাঁদের বিরুদ্ধে গ্রেফতারি পরোয়ানা জারি করেছে ঢাকার একটি আদালত। সম্প্রতি দুর্নীতি দমন কমিশন এই মামলা সংক্রান্ত চার্জশিট আদালতে জমা দিলে বিচারক তা গ্রহণ করেন এবং এই নির্দেশ দেন।

অভিযোগ, ঢাকার উপকণ্ঠে পূর্বাচল এলাকায় রাজধানী উন্নয়ন কর্তৃপক্ষের আওতাভুক্ত একটি আবাসিক জমি প্রতারণামূলক উপায়ে আত্মসাৎ করা হয়েছে। চার্জশিটে বলা হয়েছে, শেখ হাসিনার কন্যা পুতুলের অনুরোধে ওই জমি বরাদ্দর প্রক্রিয়া শুরু হয় এবং তৎকালীন প্রধানমন্ত্রী হিসেবে শেখ হাসিনা সেই প্রক্রিয়াকে অনুমোদন দিয়েছিলেন।

আরও পড়ুন: ভারতের থেকে বেশি বাংলাদেশের জন্য কেউ ভাবেনা: এস জয়শঙ্কর

দুর্নীতি দমন কমিশনের আইনজীবী মির আহমেদ সালাম এই বিষয়ে জানান, অভিযুক্তদের সকলেই বর্তমানে ফেরার, তাই আদালত তাঁদের বিরুদ্ধে গ্রেফতারি পরোয়ানা জারি করেছে। এমনকি আগামী ৪ মে’র মধ্যে তদন্তের রিপোর্ট জমা দেওয়ার নির্দেশও দিয়েছে আদালত।

প্রসঙ্গত, চলতি বছরের জানুয়ারিতে এই মামলা রুজু করে বাংলাদেশের দুর্নীতি দমন কমিশন। মামলার চার্জশিটে দাবি করা হয়েছে, হাসিনা কন্যা পুতুল জমির জন্য তাঁর মায়ের কাছে ‘বায়না’ করলেও রাজধানী উন্নয়ন কর্তৃপক্ষের সঙ্গে কোনও আনুষ্ঠানিক আলোচনা বা প্রক্রিয়া অনুসরণ করা হয়নি। এমনকি আগে পূর্বাচল এলাকায় তাঁদের পারিবারিক জমি থাকলেও তা গোপন রেখে নতুনভাবে জমি দখলের উদ্যোগ নেওয়া হয়েছে বলে অভিযোগ ছিল। এবার সেই মামলায় নয়া নির্দেশিকা দিল আদালত।